b'\n_START_ARTICLE_\nD\xc5\xbeounsai\n_START_SECTION_\nTurinys\n_START_PARAGRAPH_\nStyvas ir Keit\xc4\x97 D\xc5\xbeounsai atrodo esanti ideali \xc5\xa1eima: du vaikai, puikus namas, automobiliai, ner\xc5\xabpestingai leid\xc5\xbeiami pinigai, ta\xc4\x8diau visa tai netikra. I\xc5\xa1 ties\xc5\xb3 D\xc5\xbeounsai \xe2\x80\x93 tam tikra marketingo forma: jie atsikrausto \xc4\xaf nauj\xc4\x85 miestel\xc4\xaf, u\xc5\xbemezga pa\xc5\xbeintis, \xc4\xafsilieja \xc4\xaf vietos bendruomen\xc4\x99 ir, atrodydami esanti tobula \xc5\xa1eima, nenorom skatina aplinkinius sekti j\xc5\xb3 pavyzd\xc5\xbeiu, vartoti tokias pat prekes, \xc4\xafsigyti tokias pat prabangos prekes, drabu\xc5\xbeius ir pana\xc5\xa1iai. \xc5\xbdinoma, toks darbas n\xc4\x97ra paprastas, nes j\xc5\xb3 pasiekti rezultatai nuolatos tikrinami ir, esant nepakankamam augimui, prastai pasirodantis narys gali netekti vietos komandoje._NEWLINE_Naujoje vietoje \xc5\xa1eima greitai \xc4\xafsilieja \xc4\xaf vietin\xc4\xaf gyvenim\xc4\x85, ta\xc4\x8diau Styvo rodikliai yra pras\xc4\x8diausi, tod\xc4\x97l vir\xc5\xa1inink\xc4\x97 KC jam suteikia 2 m\xc4\x97nesius pasitaisyti. Pastarasis vis labiau \xc4\xafsimyli savo netikr\xc4\x85 \xc5\xbemon\xc4\x85, ta\xc4\x8diau Keitei r\xc5\xabpi tik pardavim\xc5\xb3 rodikli\xc5\xb3 pagerinimas. Stengdamasis patraukti jos d\xc4\x97mes\xc4\xaf, Styvas ima labiau stengtis ir netrukus pasiekia geriausi\xc5\xb3 rezultat\xc5\xb3 \xe2\x80\x9e\xc5\xa1eimoje\xe2\x80\x9c. Be to, bendraudamas su kaimynu Lariu jis tariasi atrad\xc4\x99s tikr\xc4\x85 draug\xc4\x85._NEWLINE_Tuo tarpu \xc5\xa1eimoje kyla problem\xc5\xb3: D\xc5\xbeen susideda su vietiniu turtuoliu ir tariasi atradusi laim\xc4\x99, ta\xc4\x8diau \xc5\xa1is j\xc4\x85 meta, o Mikas prisipa\xc5\xbe\xc4\xafsta es\xc4\x85s g\xc4\x97jus. Be to, \xc5\xa1eima susidomi policija, nes Miko organizuotame paaugli\xc5\xb3 vakar\xc4\x97lyje vartojamas alkoholis, o viena mergina apgirtusi padaro avarij\xc4\x85._NEWLINE_Tuo metu, kai Styvo ir Keit\xc4\x97s santykiai pama\xc5\xbeu tampa artimi, paai\xc5\xa1k\xc4\x97ja, kad Laris, stengdamasis prilygti naujajam draugui ir kaimynui bei pirkdamas naujus daiktus ir ma\xc5\xa1inas, \xc4\xaflenda \xc4\xaf skolas. Jo savi\xc5\xbeudyb\xc4\x97 paskatina Styv\xc4\x85 vie\xc5\xa1ai prisipa\xc5\xbeinti, kad D\xc5\xbeouns\xc5\xb3 \xc5\xa1eimos gyvenimas yra netikras, ta\xc4\x8diau jis nesulaukia palaikymo. Kiti 3 \xe2\x80\x9e\xc5\xa1eimos\xe2\x80\x9c nariai skubiai i\xc5\xa1va\xc5\xbeiuoja, j\xc5\xb3 namas i\xc5\xa1kraustomas, ta\xc4\x8diau KC palieka jam galimyb\xc4\x99 persigalvojus gr\xc4\xaf\xc5\xbeti._NEWLINE_Styvas, negal\xc4\x97damas pamir\xc5\xa1ti Keit\xc4\x97s, leid\xc5\xbeiasi jos ie\xc5\xa1koti ir galiausiai randa nauj\xc4\x85 D\xc5\xbeouns\xc5\xb3 \xc5\xa1eim\xc4\x85, kurioje jo viet\xc4\x85 u\xc5\xbe\xc4\x97m\xc4\x99s kitas vyras.'